CELEX: 32017D0713(01)
Language: bg
Date: 2017-07-12 00:00:00
Title: Решение за изпълнение на Комисията от 12 юли 2017 година за публикуване в Официален вестник на Европейския съюз на единния документ, посочен в член 94, параграф 1, буква г) от Регламент (ЕС) № 1308/2013 на Европейския парламент и на Съвета, и на препратката към публикацията на спецификацията на продукта за наименование в лозаро-винарския сектор [Skalický rubín (ЗНП)]

13.7.2017   
            
            
               BG
            
            
               Официален вестник на Европейския съюз
            
            
               C 224/9
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 12 юли 2017 година
   за публикуване в Официален вестник на Европейския съюз на единния документ, посочен в член 94, параграф 1, буква г) от Регламент (ЕС) № 1308/2013 на Европейския парламент и на Съвета, и на препратката към публикацията на спецификацията на продукта за наименование в лозаро-винарския сектор [Skalický rubín (ЗНП)]
   (2017/C 224/04)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 97, параграф 3 от него
   като има предвид, че:
   
               (1)
            
            
               Словакия е изпратила заявление за защита на наименованието „Skalický rubín“ в съответствие с част II, дял II, глава I, раздел 2 от Регламент (ЕС) № 1308/2013.
            
         
               (2)
            
            
               В съответствие с член 97, параграф 2 от Регламент (ЕС) № 1308/2013 Комисията разгледа заявлението и стигна до заключението, че условията, предвидени в членове 93—96, както и в член 97, параграф 1 и членове 100, 101 и 102 от посочения регламент, са спазени.
            
         
               (3)
            
            
               С цел да се даде възможност за подаване на декларации за възражение в съответствие с член 98 от Регламент (ЕС) № 1308/2013, в Официален вестник на Европейския съюз следва да се публикуват единният документ, посочен в член 94, параграф 1, буква г) от същия регламент, както и препратката към публикацията на спецификацията на продукта, направена в хода на предварителната национална процедура за разглеждане на заявлението за защита на наименованието „Skalický rubín“,
            
         ПРИЕ НАСТОЯЩОТО РЕШЕНИЕ:
   Член единствен
   Единният документ, изготвен в съответствие с член 94, параграф 1, буква г) от Регламент (ЕС) № 1308/2013, както и препратката към публикацията на спецификацията на продукта за наименованието „Skalický rubín“ (ЗНП) са поместени в приложението към настоящото решение.
   В съответствие с член 98 от Регламент (ЕС) № 1308/2013 публикуването на настоящото решение предоставя право на възражение срещу защитата на наименованието, посочено в първия параграф на настоящия член, в срок от два месеца от датата на публикуването му в Официален вестник на Европейския съюз.
   
   
      Съставено в Брюксел на 12 юли 2017 година.
      
         
            За Комисията
         
         Phil HOGAN
         
            Член на Комисията
         
      
   
   
      (1)  ОВ L 347, 20.12.2013 г., стр. 671.
   
      ПРИЛОЖЕНИЕ
      ЕДИНЕН ДОКУМЕНТ
      
         „SKALICKÝ RUBÍN“
      
      
         PDO-SK-01899
      
      Дата на представяне: 17.12.2014 г.
      1.   Наименование/наименования
      
      „Skalický rubín“
      2.   Вид географско означение
      
      ЗНП — защитено наименование за произход
      3.   Категории лозаро-винарски продукти
      
      
               
                  1.
               
               
                  Вино
               
            4.   Описание на виното/вината
      
      „Skalický rubín“
      „Skalický rubín“ е вид червено вино, което се получава изключително в резултат на пълна или частична алкохолна ферментация на прясно грозде само от сортовете Frankovka modrá, Svätovavrinecké и Modrý Portugal. За производството му трябва да бъде използвано единствено грозде, отглеждано на територията на хълма Vintoperk; качествата на виното се дължат на характерния състав на почвата на хълма. То се отличава с плътния си вкус, високо съдържание на танин, както и с цвета си, който дава историческото име на това вино.
      Органолептични характеристики:
      
         Бистрота— виното трябва да бъде бистро и леко искрящо, като може да съдържа отделни фибри от използваното филтриращо средство, както и малки кристалчета винен камък и лека утайка от пигмент.
      
         Цвят— виното трябва да е със силно наситен рубинено-червен цвят; при по-старите реколти цветът може да е по-малко наситен и с кафяв оттенък.
      
         Аромат— характерен, плодов, с постоянни деликатни нотки; при достигане на зрялост за бутилиране, ароматът му напомня сливи или мармалад от сливи.
      
         Вкус— чист, наситен и хармоничен.
      Общи аналитични характеристики
      
                  Максимално общо алкохолно съдържание (об. %)
               
               
                  15
               
            
                  Минимално действително алкохолно съдържание (об. %)
               
               
                  9,5 
               
            
                  Минимална обща киселинност
               
               
                  3,5  милиеквивалента на литър
               
            
                  Максимално съдържание на летливи киселини (милиеквивалента на литър)
               
               
                  20
               
            
                  Максимално общо съдържание на серен диоксид (милиграма на литър)
               
               
                  150
               
            5.   Винопроизводствени практики
      
      а.   Основни енологични практики
      
      „Skalický rubín“
      Специфична енологична практика — общи разпоредби:
      100 % от гроздето, използвано за производството на виното трябва да произхожда от определения географски район, описан в точка 5 от единния документ. Неговото обработване трябва да се извършва в определения район, за да може използваните суровини и процесът на техническа обработка да бъдат контролирани. Позволява се бутилиране извън района, но единствено при условие че виното е готово и не изисква допълнителна обработка извън завода, намиращ се във въпросния район.
      Метод за производство на виното:
      Виното е смес от разрешени сортове, като са възможни два различни производствени метода:
      
                  а)
               
               
                  Виното се произвежда чрез смесване на съответните разрешени видове вино, произведени поотделно и смесени след технологична обработка в нужното съотношение.
               
            
                  б)
               
               
                  Виното се произвежда чрез алкохолна ферментация на прясно грозде от разрешените сортове.
               
            Гроздето, използвано за производството на виното, трябва да има съдържание на захар най-малко 16 °NM при прибиране на реколтата. Гроздето или гроздовата мъст могат да бъдат обогатени до максимално съдържание на захар в размер на 24 °NM, като обогатяването е разрешено съгласно специални правила (Регламент (ЕС) № 1308/2013 на Европейския парламент и на Съвета).
      б.   Максимални добиви
      
      „Skalický rubín“
      18 000 кг грозде на хектар
      За традиционното наименование Akostné víno (качествено вино)
      17 500 кг грозде на хектар
      За традиционното наименование Akostné víno s prívlastkom (качествено вино с характеристика)
      12 000 кг грозде на хектар
      6.   Определен район
      
      Географската единица за производство на „Skalický rubín“ е очертана от границите на кадастралната зона на град Skalica и границите на кадастралните зони на общините Mokrý Háj, Popudinské Močidľany, Prietržka, Radošovce и Vrádište. Географската единица има площ от около 50 км2.
      7.   Основни винени сортове грозде
      
      
                   
               
               
                  Svätovavrinecké
               
            
                   
               
               
                  Frankovka modrá
               
            
                   
               
               
                  Modrý Portugal
               
            8.   Описание на връзката/връзките
      
      „Skalický rubín“
      Районът се намира в подножието на Белите Карпати, където земната кора е геоложки деформирана от басейна на река Морава. Почвата е предимно чернозем (черна), като съдържа пясък и глина и каменист подпочвен слой, който ѝ осигурява влага. Районът се характеризира с обилни валежи през пролетта, бури през лятото и суха есен. През последните години средното количество на валежите възлиза на 565 мм/година. Средногодишното слънцегреене (1 857 часа/година) благоприятства доброто узряване на черното грозде.
      Предметите в областта на лозаровинарството, открити при арехологически разкопки в Kopečnica, свидетелстват, че от 9-и век насам жителите на района се възползват от природните условия, за да отглеждат лозя.
      Дългата и слънчева есен, която позволява късно прибиране на реколтата — до края на октомври, прави възможно доброто зреене на сортовете черно грозде, които впоследствие се преработват в избите, разположени във или в непосредствена близост до лозовите насаждения, като по този начин се свежда до минимум времето между прибирането на реколтата и преработката на гроздето и прави възможна неговата особено деликатна преработка в гроздова мъст. Гроздето ферментира с обвивката, като средното време за ферментация се обуславя от климатичните условия в избите или от техниките за контролирана ферментация. Последващата малолактична ферментация намалява съдържанието на киселини, а отлежаването на виното в продължение на 12—18 месеца придава на готовия продукт фин плодов аромат и кадифен вкус.
      В добри години узрялото грозде съдържа високо количество захар, което дава възможност за производство на вина с обозначението „výber z hrozna“, които обикновено са силно екстрактивни и с богат аромат. Не се допуска виното да бъде оставяно да отлежава в бъчви или към него да бъдат добавяни дървени частици, както и от него да се произвежда ľadové vino (ледено вино) или slamové víno (стафидено вино).
      Дори при суха есен тежките глинести подпочвени пластове на лозовите насаждения осигуряват достатъчна влажност, която пази гроздето от изсъхване. Лозята в този район се отглеждат при най-подходящо разположение, на най-благоприятните места и на малки площи с различни характеристики на почвата, наклон и посока на склоновете, като всичко това заедно придава устойчивост на крайния продукт. Вината се съхраняват в автентичните подземни изби, които имат свой естествен климат и характерна атмосфера.
      Тези изби представляват подземни камери, изградени в хълмове, като до тях се достига при преминаване през помещенията за мачкане на гроздето. Избите са предимно сводести и са разположени на дълбочина от 1,5 до 5 м, в зависимост от наклона на склона, в който са вградени. По този начин се гарантира, че температурата остава постоянна, в диапазона от 8 до 15 °C, с оптимално и устойчиво ниво на влажност. Съществуват около 2 000 такива изби в цялата географска единица. Повечето датират от 20-ти век, но някои от тях са на възраст над 300 години. Те са разположени на площи от 15 м2 до няколко стотин квадратни метра.
      Географското положение и граничното местоположение на терена, както и материалната и социалната значимост на лозовите насаждения и на собствениците на винарните дават началото на развитието на „Skalický rubín“ като марково вино (značkové víno) през 20-те години на миналия век.
      Гроздето се счита за узряло, когато има средно съдържание на захар от 19 °NM и киселинност над 6 г/л, което дава възможност за производство на качествени вина.
      Традиционният произход на наименованието се потвърждава и от следните факти:
      Марковото вино „Skalický rubín“ се произвежда за пръв път през 1924 г. За това свидетелства публикация от 1965 г. в изданието Slovácko VII, която споменава марката във връзка с винопроизводството в град Skalica.
      Наименованието „Skalický rubín“ присъства в Регистъра на наименованията за произход на СОИС в Женева от 22 ноември 1967 г.; от 1974 г. насам е включено и в регистъра на Федералната служба за интелектуална собственост, като след разпадането на бивша Чехословакия е добавено в регистъра на Словашката служба за индустриална собственост.
      Наименованието е било защитено и в рамките на двустранни споразумения: Договорът между Чехословашката социалистическа република и Република Австрия относно закрилата на указанията за произход, наименованията за произход и останалите наименования, указващи произхода на селскостопански и промишлени стоки (1981 г.); Споразумението между правителствата на Чехословашката социалистическа република и Португалската република относно закрилата на указанията за произход, наименованията за произход и други географски и подобни наименования (1987 г.).
      Наименованието е било част и от няколко регистрирани търговски марки (съгласно приложимото към онзи момент национално законодателство).
      Традиционният произход на наименованието се потвърждава и от историческия надпис от 1974 г.
      Всички гореспоменати права се отнасят към виното и неговото наименование, идващо от определения географски район.
      „Skalický rubín“ е съставно наименование, съдържащо в себе си географското наименование „Skalický“ и термина „rubín“ (рубин), отнасящ се за цвета на виното. Географското наименование произтича от името на град Skalica, както и от името на винарския подрегион Skalický (Skalický vinohradnícky rajón), който е част от винарския регион Malokarpatská (Malokarpatská vinohradnícká oblast). Разделянето на винарските региони на подрегиони има историческа основа и е залегнало в съответното национално законодателство.
      Виното се произвежда от грозде с най-малко 16 °NM съдържание на захар, което може да варира в съответствие с действащото национално законодателство. Оставят се толкова лозови пъпки, колкото са необходими за получаването на добив от не повече от 18 т/ха. Почти 100 % от готовия продукт представлява сухо вино със съдържание на остатъчна захар до 2 г/л. Алкохолното му съдържание може да достигне 15 об. %, тъй като се позволява добавянето на захар.
      Мергелните до мергелно-глинестите почви придават по-голям минерален привкус на вината; средната стойност на беззахарния екстракт съответно достига 19,0 г/л.
      9.   Основни допълнителни условия
      
      „Skalický rubín“
      Правна рамка:
      Национално законодателство
      Вид допълнително условие:
      Допълнителни разпоредби относно етикетирането
      Описание на условието:
      Закон № 313/2009 за лозарството и винарството с неговите изменения.
      Защитеното наименование за произход по смисъла на настоящата спецификация може да бъде използвано само в един от следните два варианта:
      „Skalický rubín“
      SKALICKÝ RUBÍN
      В настоящата спецификация не се посочват размерът или видът на шрифта, който трябва да се използва.
      
         Връзка към спецификацията на продукта
      
      http://www.upv.sk/swift_data/source/pdf/specifikacie_op_oz/Skalicky%20rubin.pdf